送子野
作者：歐陽修
朝代：宋

paragraphs: 四時慘舒不可調，冬夏寒暑易鬰陶。
春陽著物大軟媚，獨有秋節最勁豪。
金方堅剛屏炎瘴，兌氣高爽清風飚。
煙霞破散灝氣豁，山河震發地脈摇。
天開寶鑑露寒月，海拍積雪卷怒潮。
光輝通透奪星耀，蟠潛驚奮鬭蜃蛟。
高樓精爽毛髮竦，壯懷直恐衝斗杓。
欲飛輕衣上拂漢，擬乘王氣戲鷺濤。
念時文法密於織，覊縻束縛不自聊。
豈無策議獻人主，扼持舌在口已膠。
當秋且幸際軒豁，誰能兒女聽螗蜩。
君方壯歲襟宇快，名聲樂與家聲高。
輕舟從遊山川底，詩酒合興皆翹翹。
堪嗟宋玉自悲攪，可並張翰同逍遥。
功名富貴有時到，忍把壯節良辰消。